હિન્દુ ધર્મદર્શન ‘વસુધૈવ કુટુંબકમ્’ની ભાવનાથી જીવવાનું માર્ગદર્શન આપે છે. દુનિયાના ધર્મો પણ, એ જ સંદેશ આપે છે કે આ સમગ્ર વિશ્ર્વ એક પરિવાર છે. થાઈલેન્ડની ઘટનામાં આ ભાવના ઉજાગર થઈ, એ ગુફામાંથી વસુધૈવ કુટુંબકમ્નું અજવાળું પ્રગટ્યું. એનું ગૌરવ માનવ તરીકે દરેક સમાજ, ધર્મ, દેશના વ્યક્તિએ લેવું જ રહ્યું. આ જ રીતે આખુ વિશ્ર્વ જો વસુધૈવ કુટુંબકમ્ની ભાવનાથી એક પરિવાર તરીકે રહેશે તો દુનિયાની કોઈ આપદા એને હરાવી કે ડરાવી નહીં શકે. આપણા વડવાઓ ય વાર્તામાં આ ભાવનાનો સાર કહી ગયા છે કે, એક લાકડી કોઈનાથી પણ ભાંગી જશે, પણ અનેક લાકડીઓનો ભારો કોઈ નહીં ભાંગી શકે. આપણે કોઈ આફતથી ભાગવું નથી, જાગવું છે, અને જગાડવા છે. ચાલો, આપણે સમગ્ર વિશ્ર્વના માનવો "વસુધૈવ કુટુંબકમ્નો દીપ પ્રગટાવી આફતોનાં અંધારાં દૂર કરીએ...!